Korɔbea Asante Kɔtɔkɔ yɛ ɔman a wɔayɛ kokuromoti a yɛnsan wɔn ho mmɔ pɔ wɔ Ghana. Abakɔsɛm mpo kyerɛ sɛ, Asantefoɔ nyaa wɔn faahodie 1935 ansa na Ghana renya ne deɛ wɔ 1957 mu. Ɛrekame ayɛ sɛ, Asantefoɔ agye din wɔ Ghana abakɔsɛm mu wɔ wiase afaanan baabiara kyɛn kasakuo ahodoɔ a ɛwɔ Ghana no nyinaa. Yei nti ɛnnɛ, yɛrebɛsua biribi kakra afa Asanteman abakɔsɛm ho.
Ansa na Anɔkye Frimpɔn Kɔtɔbere a wɔnim no sɛ Ɔkɔmfo Anɔkye regye Sika dwa Kofi afiri Tweaduampɔn hɔ no, na ahemfo binom adi Asanteman so dada. Saa ahemfo yinom ne Nananom Twum ne Antwi, Nana Korɔbea Amamfi, Nana Oti Akɛntɛn, ne Nana Obiri Yɛboa.
Deɛ ɛteɛ ne sɛ, sɛ yɛreka atumfoɔ dunsia a wɔasom Sika dwa no a, atumfoɔ a yɛabobɔ wɔn din yinom nka ho. Mmom, ɛhyɛ aseɛ firi Otumfoɔ Ɔsɛe Tutu I so ɛfiri sɛ, ne pɛn so na Ɔkɔmfo Anɔkye yii Sika dwa Kofi maa Asanteman.
Yei nti, yɛrebɛbobɔ atumfoɔ 16 no nyinaa din nnidisoɔ nnidisoɔ afiri berɛ a Asanteman nyaa Sika dwa abɛsi Otumfoɔ a ɔtɔ so dunsia no so. Ahemfo yinom din na ɛdidi soɔ yi:
1. Otumfoɔ Ɔsɛe Tutu I
2.  Otumfoɔ Opoku Ware I
3. Otumfoɔ Kusi Boadum
4. Otumfoɔ Ɔsɛe Kwadwo
5. Otumfoɔ Ɔsɛe Kwame Panin
6. Otumfoɔ Opoku Fofie
7. Otumfoɔ Kwame Bonsu
8. Otumfoɔ Bonsu Panin
9. Otumfoɔ Yaw Ɔsɛe Akoto
10. Otumfoɔ Kwaku Dua I
11. Otumfoɔ Kofi Kakari
12. Otumfoɔ Mɛnsa Bonsu
13. Otumfoɔ Kwaku Dua Prɛmpɛ I
14. Otumfoɔ Prɛmpɛ II (Nana Kwame Kyeretwie)
15. Otumfoɔ Opoku Ware II
16. Otumfoɔ Ɔsɛe Tutu II
Yeinom ne Asanteman Atumfoɔ 16 a wɔadi Asanteman so ɛfiri berɛ a Ɔkɔmfo Anɔkye Frimpɔn Kɔtɔbere yii Sika dwa maa Asanteman no.
Menim sɛ ɛnnɛ adesua yi ama wɔahunu Asanteman abakɔsɛm binom. Ɛda foforɔ nso, yɛbɛsua Sika dwa Kofi ho asɛm kakra.
